**Білімнің бастауы – балабақшада. 1-қыркүйек сценарий**

**Жүргізуші:** Қош келдіңіздер, құрметті ата –аналар , балалар, барша қонақтар! Бүгін - 1 қыркүйек – білім күні. Мерекелеріңіз құтты болсын!

Барлығымзда сағынышпен күткен 1-қыркүйек білім күніне арналған мерекелік шарамызды ашық деп жариялаймыз.

**Жүргізуші:**Биіктерге бастайтын асқаралы  
Әр жүректің сүйікті, асқақ әні  
Мерекеде бәріміз бір дауыспен  
Шырқайық еліміздің әнұранын!  
**ҚР Мемлекеттік әнұраны**

Барлық балалар «Қазақстан» әнінің әуенімен түрлі - түсті шарлар ұстай көңілді би билейді. Ортада жүргізуші 5 - 6 бала қалады:

(Айгөлек тобы)  
**1 - бала:** Қандай керемет! Бүгін көңіл - күйім шарықтап тұр!  
**2 - бала:** Себебі бүгін мереке ғой!....  
**3 - бала:** Иә, иә! Бүгін - 1 қыркүйек, білім күні!  
**4 - бала:** Бәсе, бүгін оң көзім қайта - қайта тартқан еді.........  
**5 - бала:** Осылай әңгімелесіп тұра береміз бе?  
 **Жүргізуші:** Балаларды шақырып, мерекені бірге тойламаймыз ба?  
**Жүргізуші:** Кеттік онда! (Ортаға тақпақ айтатын басқа балалар ауысып тұрады) (Балдырған тобы )  
**6 - бала:** Өмірдің бейбіт бағы бұл,  
Асудан асып асқарлы  
Мінекей биыл тағы бір  
Жаңа оқу жылы басталды.  
**7 - бала:** Балабақша есігін  
Үшке тола ашқанбыз.  
Балапандай мәпелеп,  
Өсіруде бақшамыз.  
**8 - бала:** Бұл - екінші үйіміз,  
Бір туғанбыз бәріміз.   
Біз - осы үйдің гүліміз  
Біз - осы үйдің сәніміз.  
**9 - бала:** Егемен елдің төсінде,  
Шуағын шашқан арай күн  
Азамат болып өсеміз  
Қызыға әлем қарайтын.  
**10 - бала:** Бүкіл елде басталып бүгін жыры,  
Бақ қоңырау шақырар ұғымдыны.  
Білім - ғылым бастауы, мерекелі  
Құтты болсын бүгінгі Білім күні!  
**Жүргізуші:**Шайдай ашық бейбіт күннің аспаны  
Ауламыздың келісіп тұр бар сәні  
1 - қыркүйек - салтанатты мерекемен  
Құттықтайды меңгеруші баршаны!  
Сүйікті апайымыз - Роза Кеңесқызына құрметті сөз кезегін ұсынамыз!  
**Құттықтау сөз**  
**Жүргізуші:** Мерекемізді апайларға арнап әсем әнмен жалғайық.  
Риза етіп баршаны  
Әсем әнге саламыз  
Таудан биік талабы  
Біз - сүйкімді баламыз!  
**Ән « Тәрбиеші»**  
(Көңілді музыкамен Күлдіргіштер бір - бірімен сумен атылатын пистолетпен атысып (немесе түрлі - түсті доптармен ойнап келеді)  
**1 - Күлдіргіш:** О! Мұнда балалар көп екен! Жақсы болды!

**1 - Күлдіргіш:** Неге сонша сықиып киініп алғансыңдар?......  
**Жүргізуші:** Бүгін – білім күні ғой! Үлкен мереке!  
**Жүргізуші:** Біз енді ойынды азайтамыз, көбірек оқитын боламыз.  
**2 - Күлдіргіш:** Солай деңдер?! Ал көп оқып миды ашытып керегі не?  
**2- Күлдіргіш:** Керемет! Онда біз басқа да Күлдіргіш достарымызды шақырып сендерге мереке құрметіне би билеп берейік.  
**Би «Күлдіргіштер биі»**

**2 - Күлдіргіш:** Келіңдер балалар, қызы - ы - ық ойын ойнайық!

**Ойын: «Сақинаны лақтыр» (**балдырған тобы)(Әсем әуен ойналып «Бақыт құсы» ұшып келеді)  
**Бақыт құсы:** Сәлем, баршаңызға! Мен - Бақыт құсымын. Қариясы сыйлы, балалары бақытты Қазақстан дейтін байтақ елді мекен етемін.  
Мәңгілік ел халқының қос мерекеге арнаған лебіздерін мына сиқырлы шарға жинап жүрмін. Лебіздерге толған сиқырлы шар еліміздің көгінде барша Қазақстандықтарға нұрлы шуағын шашып тұратын болады.

**Жүргізуші:** Неліктен қос мереке дедіңіз? Бүгін білім күнінен басқа тағы қандай мереке?  
**Бақыт құсы:** 30 тамыз – Ата Заң күнін кеше ғана бүкіл ел тойлады. Ата Заң - елдегі бақыт пен бірліктің, бостандық пен теңдіктің кепілі.  
Бұл мереке туралы бұрын сендер естімедіңдер ме?  
**Жүргізуші:** Естігенде қандай! Ата Заң күні мерекесіне де біз арнайы тақпақтар жаттадық, тыңдап көріңіз.

(Қарлығаш тобы)  
**13- бала:** Ата заңым - тірегім  
Арман, үміт, тілегім  
Өрлеп, өскен бүгінгі -  
Өз Отаным, ұлы елім!  
**14- бала:** Ата заңым - бірлігім  
Берекелі іс, тірлігім  
Елдің ырыс, бақыты  
Бейбітшілік, нұрлы күн!  
**15- бала:** Ата заңым – қуатым  
Сенім, мақсат, мұратым  
Мақтанышым, көк туым  
Көкте шалқып тұратын!  
Қазақстан - ұлы елім  
Әнге қосам өр атын!

**Ойын «Сыйқырлы қалпақ» (**Айгөлек,Қарлығаш)  
**Бақыт құсы:** Өте тамаша! Мен риза болып тұрмын. Кеткім келмейді, бірақ бүкіл Қазақстанды аралап шығу үшін асығуым керек.  
Мына сиқырлы шарға мерекелік лебіздеріңді айтып жіберіңдерші:  
**Балалар:** 1- Қос мереке құтты болсын! (Айгөлек тобы)

2- Еліміз өркендей берсін! (Балдырған тобы)  
3- Білімділер көп болсын! (Балапан тобы)  
4- Бейбітшілік күні жарқырай берсін! (Қарлығаш тобы)  
5- Тәуелсіздігіміз баянды болсын! (Жұлдыз тобы)  
6- Мәңгілік ел болайық! т. б. (бәріміз)  
**Бақыт құсы:** Көп рахмет, сендерге, балалар! Мереке мерекеге ұласа берсін!

**Би «Құстар биі»** (Балдырған тобы)

**Ойын: «Көңілді қошақандар»** (Балапан, Жұлдыз)  
**Жүргізуші:** Бүгінгі мерекелік ертеңгілігіміз осымен тамам. Ден қойып тамашалағандарыңыз үшін көп рахмет!Баршаңызды балабақшамыздың білім бағына шақырамыз! Балабақшамызға арнап әсем ән орындайық.

**Ән «Біздің балабақшада»**